ส่วนที่ 1 : ข้อมูลสรุป (Executive Summary)

บริษัท อะโกร อินดัสเตรียล แมชชีนเนอรี่ จำกัด (มหาชน) เดิมชื่อ บริษัท ไทยเอนจิน
เมนูแฟ็คเจอริ่ง จำกัด จัดตั้งขึ้น
เมื่อวันที่ 30 สิงหาคม 2534 แปรสภาพเป็นบริษัทมหาชน เมื่อวันที่ 22 พฤษภาคม 2538
และเข้าจดทะเบียนในตลาดหลักทรัพย์
แห่งประเทศไทยในปี 2539 โดยหุ้นสามัญของบริษัทเริ่มทำการซื้อขายในตลาดหลักทรัพย์ฯ
เป็นวันแรกเมื่อวันที่ 9 กุมภาพันธ์ 2539 และต่อมาได้เปลี่ยนชื่อบริษัทเป็น บริษัท อะโกร
อินดัสเตรียล แมชชีนเนอรี่ จำกัด (มหาชน)” เมื่อวันที่ 9 กุมภาพันธ์ 2549

บริษัทฯ ดำเนินธุรกิจหลักในการผลิตและจำหน่ายเครื่องยนต์ดีเซลขนาดเล็ก
ชิ้นส่วนหลักที่ใช้ประกอบเครื่องยนต์รวมทั้งอะไหล่ซึ่งใช้ในอุตสาหกรรมการเกษตรและการจำหน่ายรถแทรกเตอร์
สำนักงานใหญ่และโรงงานตั้งอยู่เลขที่ 480 หมู่ 1 ถนนบ้านค่าย – บ้านบึง ตำบลละหาร
อำเภอปลวกแดง จังหวัดระยอง

ในอดีตบริษัทฯ ดำเนินการผลิตเครื่องยนต์ดีเซลขนาดเล็กภายใต้ยี่ห้อ “มิตซูบิชิ”
โดยทำสัญญาเป็นตัวแทนผลิตและจำหน่ายกับ MITSUBISHI HEAVY INDUSTRIES LTD. (“MHI”)
ซึ่งสัญญาดังกล่าวสิ้นสุดลงในวันที่ 31 ธันวาคม 2539 ส่งผลให้บริษัทฯ
ไม่สามารถดำเนินการผลิตและจำหน่ายสินค้าภายใต้ยี่ห้อดังกล่าวได้อีก
จึงได้ดำเนินการผลิตและจำหน่ายเครื่องยนต์ดีเซลขนาดเล็กภายใต้เครื่องหมายการค้า “AMAC
สิงห์คะนองนา” แทน นอกจากนี้ ในปี 2549 บริษัทได้เข้าทำสัญญาเป็นตัวแทนจำหน่าย
รถแทรคเตอร์ยี่ห้อ ISEKI กับ ISEKI & CO., LTD.
และเริ่มมีรายได้จากการจำหน่ายรถแทรคเตอร์ นับแต่ไตรมาส 4/2549
โดยสัญญาฉบับล่าสุดจะสิ้นสุดลงในเดือนเมษายน 2553

ผลของวิกฤตเศรษฐกิจในปี 2540 บริษัทฯ ได้เข้าสู่กระบวนการฟื้นฟูกิจการเมื่อวันที่ 21 เมษายน
2543 และดำเนินการตามแผนฟื้นฟูกิจการฉบับแก้ไขลงวันที่ 4 สิงหาคม 2548 โดยเมื่อวันที่ 20
ธันวาคม 2549
ผู้บริหารแผนได้ยื่นคำร้องต่อศาลล้มละลายกลางขอให้ศาลสั่งยกเลิกการฟื้นฟูกิจการจากการที่สามารถปฏิบัติตามแผนได้เป็นผลสำเร็จ
ซึ่งศาลล้มละลายกลางได้มีคำสั่งให้ยกเลิกการฟื้นฟูกิจการของบริษัท เมื่อวันที่ 15 มีนาคม 2550
โดยในระหว่างการดำเนินการตามแผนฟื้นฟูกิจการ
บริษัทได้รับการปลดหนี้และภาระผูกพันในทรัพย์สินทั้งหมด และมีการลดและเพิ่มทุนจดทะเบียน
หลายครั้ง โดย ณ วันพ้นออกจากกระบวนการฟื้นฟูกิจการ
ทุนจดทะเบียนและชำระแล้วของบริษัทมีจำนวนทั้งสิ้น 206,315,801 หุ้น มูลค่าที่ตราไว้หุ้นละ 1
บาท

ภายหลังจากบริษัทได้พ้นออกจากกระบวนการฟื้นฟูกิจการแล้ว
ตลาดหลักทรัพย์แห่งประเทศไทยได้อนุญาตให้หลักทรัพย์ของบริษัทกลับเข้าทำการซื้อขายในกระดานหลัก
ในกลุ่มสินค้าอุตสาหกรรม หมวดธุรกิจวัสดุอุตสาหกรรมและเครื่องจักร นับแต่วันที่
29 พฤษภาคม 2551 เป็นต้นมา

ทั้งนี้ ในปี 2552 บริษัทมีเหตุการณ์สำคัญเกิดขึ้นหลายครั้ง
นอกจากการเปลี่ยนแปลงเข้า-ออกของกรรมการบริษัท
หลายท่านในหลายวาระและการเปลี่ยนแปลงผู้มีอำนาจลงนามผูกพันบริษัทแล้ว
บริษัทยังได้รับอนุมัติจากที่ประชุมผู้ถือหุ้นให้ขยายการดำเนินธุรกิจของบริษัทสู่ธุรกิจค้าเหล็ก
รวมถึงออกหุ้นเพิ่มทุนเสนอขายให้กับบุคคลแบบเฉพาะเจาะจง ทำให้บริษัทได้รับเงินทุนจำนวน 75.6
ล้านบาทจากการระดมทุนครั้งนี้ ด้วยการจำหน่ายหุ้นจำนวน 252 ล้านหุ้น ที่ราคา 0.30 บาทต่อหุ้น
และมีหุ้นคงเหลือจากการเสนอขายจำนวน 84 ล้านหุ้น
โดยทุนจดทะเบียนและทุนชำระแล้วของบริษัทได้เปลี่ยนแปลงเพิ่มจำนวนขึ้นเป็น 542,315,801 หุ้น
และ 458,315,801 หุ้น มูลค่าที่ตราไว้หุ้นละ 1 บาท ตามลำดับ
ซึ่งบริษัทได้นำเงินทุนที่ได้รับหมุนเวียนใช้ในการดำเนินธุรกิจเหล็กของบริษัท
โดยเริ่มดำเนินการเชิงพาณิชย์ นับแต่เดือนพฤศจิกายน 2552 เป็นต้นมา

ในการส่วนธุรกิจเครื่องจักรกลการเกษตรของบริษัท
ซึ่งประสบปัญหาและได้รับผลกระทบจากภาวะเศรษฐกิจ
รวมถึงนโยบายด้านการตลาดของคู่แข่งรายสำคัญ ส่งผลให้ยอดขายและกำไรในปี 2552
ลดจำนวนลง โดยบริษัทได้พิจารณาหยุดสายงานประกอบเป็นการชั่วคราวนับแต่เดือนกันยายน 2552
และหยุดสายการผลิตทั้งระบบเป็นการชั่วคราว รวมถึงเลิกจ้างพนักงานทั้งหมด นับแต่เดือนธันวาคม
2552 ภายหลังได้ประเมินสถานการณ์และปัจจัยแวดล้อมที่เกี่ยวข้องแล้ว
ที่ประชุมคณะกรรมการบริษัทในเดือนกุมภาพันธ์ 2553
ได้มีมติหยุดดำเนินธุรกิจในส่วนเครื่องจักรกลการเกษตร และยกเลิกการดำเนินธุรกิจของบริษัท
เอแมค พลัส จำกัด บริษัทย่อย
ซึ่งเดิมจะจัดตั้งขึ้นเพื่อรองรับธุรกรรมการค้าเครื่องจักรกลการเกษตร

นอกจากนี้ ที่ประชุมคณะกรรมการบริษัทยังได้มีมติให้เสนอต่อที่ประชุมสามัญผู้ถือหุ้นประจำปี 2553
เพื่ออนุมัติเปลี่ยนชื่อและตราประทับของบริษัท เป็น บริษัท แมกซ์ เมทัล คอร์ปอเรชั่น จำกัด
(มหาชน) ชื่อภาษาอังกฤษว่า MAX METAL CORPORATION PUBLIC COMPANY LIMITED
และชื่อย่อที่ใช้ในการซื้อขายหลักทรัพย์ของบริษัทจาก AMAC เป็น MAX
รวมถึงแก้ไขเพิ่มเติมวัตถุประสงค์ของบริษัทเพื่อรองรับการดำเนินธุรกิจเหล็กของบริษัท
และแก้ไขสัดส่วนการถือครองหุ้นของคนต่างด้าวจาก ไม่เกิน 30% เป็นไม่เกิน 49% อีกด้วย